Uz niz otvorenih i neriješenih pitanja u odnosima Hrvatske i Srbije, poput nestalih, pitanja granica, sukcesije... za posjeta predsjednika Srbije Aleksandra Vučića Hrvatskoj jedna od tema razgovora mogao bi biti i odnos Hrvata i Bunjevaca u Vojvodini.

Naime, u vrijeme kada se dogovaraju završni detalji Vučićeva posjeta Zagrebu, iz Skupštine Vojvodine najavljeno je da će uskoro i službeno poništiti Dekret iz 1945. kojim je određeno da se Bunjevci ne izjašnjavaju više kao Bunjevci, nego isključivo kao Hrvati.

Odnos Hrvata i Bunjevaca

– Mi smo inicirali te izmjene i srce nam je puno jer smo tim Dekretom bili jednostavno izbrisani kao nacionalna manjina. Dovoljno je reći da je u Subotici i okolici do 1945. godine bilo oko 40.000 Bunjevaca koji su tada jednostavno izbrisani. Danas nas je u Vojvodini 16.706 – rekao je predsjednik Saveza bačkih Bunjevaca Mirko Bajić.

Dodaje i da je Dekret 14. svibnja 1945. godine donio Glavni narodnooslobodilački odbor Vojvodine i da on glasi: “Događa se da se mnogi Hrvati uvode kao Bunjevci i Šokci u rubrike gdje se označava narodnost, a ne kao Hrvati i to biva često po njihovu izričitom zahtjevu ili po volji i nahođenju dotičnog činovnika. Kako bunjevačka i šokačka narodnost ne postoje, to vam se naređuje da sve Bunjevce i Šokce imate tretirati isključivo kao Hrvate bez obzira na njihovu izjavu“.

Problem odnosa Hrvata i Bunjevaca u Vojvodini pojavio se raspadom SFRJ kada je tadašnji srbijanski režim Bunjevce počeo koristiti za svoje potrebe. Naime, Bunjevci su od tada mogli ostvariti niz manjinskih prava, a u isto vrijeme tamošnja je hrvatska zajednica prepolovljena. Samim time slabio je i njezin utjecaj. I danas su Bunjevci politička stranka koja u Subotici i Vojvodini otvoreno podržava vladajuću Srpsku naprednu stranku (SNS) i Aleksandra Vučića. DSHV i Hrvati bili su i ostali uz Demokratsku stranku iako im je na prošlim izborima nuđena i mogućnost da podrže SNS. Komentirajući najave iz Skupštine Vojvodine, predsjednik Demokratskog saveza Hrvata Vojvodine Tomislav Žigmanov rekao je da je riječ o miješanju državnih tijela u identitetska pitanja ovdašnjih Hrvata.

– Hrvati se predstavljaju kao nekakvi uzurpatori i ugnjetavači ovdašnjih Bunjevaca koji zbog toga trebaju zaštitu. Međutim, kreatori svega toga previdjeli su da se više od dvije trećine Bunjevaca u Subotici i okolici osjećaju i izjašnjavaju kao Hrvati. To je elementarna činjenica i to svi znaju – rekao je Žigmanov koji je i zastupnik u srbijanskom Parlamentu. Dodaje i kako je cilj ovih postupaka onemogućavanje većini Bunjevaca da se slobodno i bez pritisaka izjasne kao Hrvati, što pak Bajić demantira navodeći da se na nikoga neće vršiti nikakav pritisak i da se svatko može izjašnjavati kako želi i kako se osjeća. Prema riječima Žigmanova, donošenje Dekreta iz 1945. godine inicirali su članovi Glavnog narodnooslobodilačkog odbora iz reda Bunjevaca i to s ciljem da se napravi otklon od prakse dijeljenja hrvatskog naroda u Vojvodini za vrijeme Kraljevine Jugoslavije.

Licemjeran čin

– U ovom slučaju navedeno je nijekanje dodatno osnaženo u smislu da je jedna osoba koja pokreće inicijativu dopredsjednica Skupštine Autonomne pokrajine Vojvodine. Nositelji inicijative žele ukinuti jedan pravni akt koji se ne primjenjuje više od pola stoljeća, a pozivanje na moralnu zadovoljštinu “žrtava” samo je licemjeran čin koji je u sebi uračunao štetne posljedice za Hrvate – rekao je Žigmanov.